สังคมข่าวหุ้น
*ตลาดหุ้นทั่วโลก รวมทั้งหุ้นไทยร่วงวานนี้  กังวลการประชุมธนาคารกลางสหรัฐ (เฟด) ในวันที่ 30-31 ม.ค.นี้ แม้คาดการณ์กันว่าจะไม่ปรับขึ้นครั้งนี้  แต่คาดว่าจะส่งสัญญาณการปรับขึ้นในครั้งต่อไป และหากปีนี้ปรับขึ้น 4 ครั้ง หลังเงินเฟ้อมีแนวโน้มสูงขึ้น กดดันให้เงินไหลออกกลับไปตลาดสหรัฐฯ หุ้นพลังงานก็ร่วง หลังราคาน้ำมันลดลง  ทำให้หุ้นกลุ่มพลังงานและแบงก์ถูกทิ้ง กดดันดัชนีสู่แดนลบ ต่างชาติจับมือสถาบันขายสุทธิ  แนวรับ  1,820 จุดแกร่ง
31 ม.ค. 2561

สังคมข่าวหุ้น : เกียรติก้อง ว่องไวยากร
*กังวลประชุมเฟด
*ตลาดหุ้นทั่วโลก รวมทั้งหุ้นไทยร่วงวานนี้  กังวลการประชุมธนาคารกลางสหรัฐ (เฟด) ในวันที่ 30-31 ม.ค.นี้ แม้คาดการณ์กันว่าจะไม่ปรับขึ้นครั้งนี้  แต่คาดว่าจะส่งสัญญาณการปรับขึ้นในครั้งต่อไป และหากปีนี้ปรับขึ้น 4 ครั้ง หลังเงินเฟ้อมีแนวโน้มสูงขึ้น กดดันให้เงินไหลออกกลับไปตลาดสหรัฐฯ หุ้นพลังงานก็ร่วง หลังราคาน้ำมันลดลง  ทำให้หุ้นกลุ่มพลังงานและแบงก์ถูกทิ้ง กดดันดัชนีสู่แดนลบ ต่างชาติจับมือสถาบันขายสุทธิ  แนวรับ  1,820 จุดแกร่ง
*ฟิทช์ เรทติ้งส์ เริ่มเห็นแสงสว่างปลายอุโมงค์ของกลุ่มแบงก์ ล่าสุดปรับมุมมองกลุ่มธนาคารพาณิชย์ แนวโน้ม “มีเสถียรภาพ” จากเดิม “ลบ” บรรดานายแบงก์อย่างเสี่ยปั้น เสี่ยโทนี่ ผยง เอ็มดีกรุงไทย  ก็ตั้งหน้าตั้งตาตั้งสำรองกันเผื่อปี 2562 ไว้เกือบครบแล้ว แต่ต้องมาลุ้นกันว่าปีนี้จะมีหนี้ก้อนใหญ่เกิดขึ้นอีกหรือเปล่า  ด้านเบญจรงค์ สุวรรณคีรี ผู้ช่วยกรรมการผู้จัดการใหญ่ ธนาคารทหารไทย  ยังมีมุมมองเป็นบวก คาดสินเชื่อรวมในระบบธนาคาพาณิชย์ปีนี้ จะเติบโต 5-6% โดยสินเชื่อจากสินเชื่อเอสเอ็มอี และ สินเชื่อรายใหญ่ ตามภาวะส่งออกที่ดีและโครงการลงทุนของภาครัฐ
*ธิดา แก้วบุตตา  เจ้าแม่ลีสซิ่ง ศรีสวัสดิ์ (SAWAD)   ช่วงนี้ไม่ค่อยมีเวลาว่างจะคุยกับใคร เพราะอยู่ระหว่าง การย้ายสำนักงานใหญ่ หลังจากที่ยกระดับเป็นโฮลดิ้ง อยู่ภายใต้การกำกับของแบงก์ชาติ  การให้ข่าวก็ต้องระมัดระวัง เพราะถ้าเข้าหูธปท.ต้องเรียกไปอบรมทุกที ใครๆ ที่เป็นแฟนพันธุ์แท้ ก็รอหน่อยให้ทุกอย่างเข้าที่ก่อนนะ
*THAI ยังไร้หัว หลังสมชัย สัจจพงษ์ ประธานกรรมการสรรหาผู้ดำรงตำแหน่งกรรมการผู้อำนวยการใหญ่ บริษัท การบินไทย ประกาศขยายเวลารับสมัครออกไป เริ่มตั้งแต่วันที่ 24 ม.ค.-23 ก.พ. 2561 หลังเลื่อนมาแล้ว 4 ครั้ง งานนี้สงสัยจะวางสเปกสูงจนหาคนมาสมัครไม่ได้ เพราะรอบแรกมาสมัคร 4 คน ก็ไม่ผ่านทั้งหมด ที่ว่าปีนี้จะพลิกมากำไรคงจะยากอยู่ ลำพังหาเครื่องบินใหม่ยังง่ายกว่า หาดีดีบินไทย
*ASP  ของ ดร.ก้องเกียรติ โอภาสวงการ ประธานกรรมการบริหาร บมจ. เอเชีย พลัส กรุ๊ป โฮลดิ้งส์ ออกอาการอืด รายงานล่าสุดผลประกอบการปี 2560 ยังลดลง จากค่านายหน้าซื้อขายหลักทรัพย์ลดลงมาที่ 999 ล้านบาท จากงวดเดียวกันของปีก่อนที่ 1,283  ล้านบาท สวนทางกับวอลุ่มเทรดของตลาดฯที่คึกคักเฉลี่ย 6-7 หมื่นล้านบาท 
*บิ๊กตู่ นั่งหัวโต๊ะครม.อนุมัติค่าแรงขั้นต่ำขึ้นแล้ว 308-330 บาท  มีผล เม.ย.นี้ กลุ่มก่อสร้างที่มองว่าจะกระทบมาก คงไม่เท่าไหร่ เพราะตอนนี้ที่จ่ายจริงก็แพงกว่านั้นอยู่แล้ว CK STEC ITD  คงไม่เดือดร้อน ส่วนกลุ่มค้าปลีกก็บอกว่าสบายๆ งานนี้ที่ต้องเดือดร้อนจริงๆ น่าจะเป็นลูกจ้างมากกว่าเพราะค่าอาหารขึ้นไปรอแล้ว 
*WORK ของเสี่ยตา  ปัญญา นิรันดร์กุล ประธานกรรมการบริษัทเวิร์คพอยท์ เอ็นเทอร์เทนเมนท์  “เวิร์ค” สมชื่อจริงๆ  ราคาวิ่งสวนตลาดหุ้นได้วานนี้  หลังจากที่นักวิเคราะห์มองว่าเป็นช่องที่ไม่ต้องตั้งด้อยค่าทีวีดิจิทัล  เนื่องจากเป็นช่องทีมีเรตติ้งสูงแถมยังเข้าตาขาใหญ่อีก ราคาก็เลยวิ่งกระจาย
*AMATA  ของเฮียวิกรม แม้ไตรมาส 4 งบจะไม่สวย แต่ทั้งปีโบรกฯคาดว่าจะกำไร 1.5 พันล้านบาท  โตกว่า  28% ก็ยังน่าลงทุนอยู่ ประกอบกับราคาตอนนี้ย่อมาเยอะแล้วความเสี่ยงจึงถือว่าต่ำ วานนี้เลยมีมือดีมาไล่เก็บหุ้นเก็งกำไรผลประกอบการปีนี้ที่คาดว่าจะออกมาดีต่อเนื่อง ************